BA ปี 66 สัญญาณดี พลิกมีกำไร
ปี 2566 BA ตั้งเป้ามีรายได้ 15,000 ล้านบาท เพิ่มขึ้นจากปี 2565 ที่มีรายได้ 12,742.1 ล้านบาท มีผู้โดยสาร 4.4 ล้านคน
ปี 2566 BA ตั้งเป้ามีรายได้ 15,000 ล้านบาท เพิ่มขึ้นจากปี 2565 ที่มีรายได้ 12,742.1 ล้านบาท มีผู้โดยสาร 4.4 ล้านคน
15 เม.ย. 2566

คุณค่าบริษัท
แม้งบงวดปี 2565 ของบริษัท การบินกรุงเทพ จำกัด (มหาชน) หรือ BA ดำเนินธุรกิจสายการบินบางกอกแอร์เวย์ มีตัวเลขขาดทุน 2,110.2 ล้านบาท แต่เป็นการขาดทุนลดลงจากปี 2564 ที่มีตัวเลขขาดทุนอยู่ที่ 8,549.9 ล้านบาท
สาเหตุหลักมาจากการฟื้นตัวของอุตสาหกรรมการท่องเที่ยวของไทย ส่งผลให้ในปี 2565 บริษัทมีรายได้รวม 12,742 ล้านบาท เพิ่มขึ้น 124.8% โดยมีรายได้บัตรโดยสารจากธุรกิจสายการบิน 8,451.1 ล้านบาท เพิ่มขึ้น 609.8% จากจำนวนผู้โดยสารที่มาใช้บริการเพิ่มมากขึ้น และราคาบัตรโดยสารเฉลี่ยที่เพิ่มมากขึ้น ปี 2565 บริษัทขนส่งผู้โดยสาร 2.7 ล้านคน เพิ่มขึ้น 394.8%
ด้านรายได้จากการขายและบริการ ซึ่งเป็นรายได้จากธุรกิจที่เกี่ยวข้องกับธุรกิจสนามบิน 2,534.4 ล้านบาท เพิ่มขึ้น 71.6% ส่วนใหญ่มาจากรายได้ของบริษัท บริการภาคพื้นการบินกรุงเทพ เวิลด์ไวด์ไฟล์ทเซอร์วิส จำกัด จำนวน 1,425.0 ล้านบาท และรายได้จากบริษัท ครัวการบินกรุงเทพ จำกัด จำนวน 795.8 ล้านบาท จากการกลับมาปฏิบัติการบินของสายการบินต่าง ๆ
ส่วนปี 2566 ผู้บริหารมั่นใจผลประกอบการจะพลิกกลับมามีกำไร หลังเห็นสัญญาณการฟื้นตัวตั้งแต่ช่วงครึ่งปีหลังของปี 2565 และจะฟื้นต่อเนื่องในปีนี้ โดยในช่วง 2 เดือนแรกของปี 2566 (ม.ค.-ก.พ. 2566) ผลประกอบการของ BA เติบโตดีกว่าที่คาดไว้ มีอัตราส่วนการขนส่งผู้โดยสาร (Load factor) เฉลี่ยเกือบ 80% จากที่ประเมินว่าจะอยู่ที่ 70% เนื่องจากจำนวนนักท่องเที่ยวชาวยุโรป ซึ่งเป็นผู้โดยสารหลักของ BA เติบโตอย่างต่อเนื่อง ขณะที่ยอดจองตั๋วล่วงหน้า (Booking) ยังอยู่ในระดับที่น่าพอใจไปจนถึงเดือน พ.ค. 2566
โดยในช่วงกลางปีนี้ มีแผนจะกลับไปบินเส้นทางสู่จีน 2 เส้นทาง คือ สมุย-ฉงชิ่ง กับ สมุย-เฉิงตู จากปัจจุบันที่กลับมาให้บริการเส้นทางบินระหว่างประเทศแล้ว 7 เส้นทาง รวมปีนี้จะบินเส้นทางระหว่างประเทศที่ 9 เส้นทาง ส่วนเส้นทางบินในประเทศนั้น ปัจจุบันกลับไปบินครบทั้ง 15 เส้นทางแล้ว
สำหรับปี 2566 BA ตั้งเป้ามีรายได้ 15,000 ล้านบาท เพิ่มขึ้นจากปี 2565 ที่มีรายได้ 12,742.1 ล้านบาท มีผู้โดยสาร 4.4 ล้านคน จากปี 2565 มีผู้โดยสาร 2.7 ล้านคน ให้บริการเที่ยวบิน 48,000 เที่ยวบิน จากปี 2565 อยู่ที่ 29,000 เที่ยวบิน มี  Load factor เฉลี่ย 76% ใกล้เคียงกับปี 2565 ซึ่งอยู่ที่ 76.1% และมีราคาตั๋วโดยสารเฉลี่ย 3,400 บาทต่อที่นั่ง จากช่วงโควิดแพร่ระบาดมีราคาเฉลี่ยที่ 2,000 บาทต่อที่นั่ง
สำหรับการประเมินมูลค่า (Valuation) หุ้น BA ในส่วนของ P/E ปัจจุบันคำนวณไม่ได้ เนื่องจากผลการดำเนินงานขาดทุนสุทธิ ขณะที่ P/E ตลาดโดยรวมที่ระดับ 18.81 เท่า ส่วน P/BV ของหุ้น BA อยู่ที่ระดับ 1.65 เท่า ถือว่าสูงกว่าค่าเฉลี่ยที่ตลาดปัจจุบันซื้อขาย P/BV เฉลี่ยที่ 1.55 เท่า โดยมีราคาเป้าหมายเฉลี่ยที่ 15.59 บาท จากราคาต่ำสุด 13.64 บาท และราคาสูงสุด 18.00 บาท